**Povzetek revizijskega poročila *Uvrščanje programov in projektov v načrt razvojnih programov v Občini Škocjan***

Računsko sodišče je revidiralo *učinkovitost poslovanja Občine Škocjan v delu, ki se nanaša na uvrščanje programov in projektov v načrt razvojnih programov za obdobje od leta 2017 do leta 2020, ki je sestavni del proračuna za leto 2017.* Cilj revizije je bil izrek mnenja o učinkovitosti poslovanja Občine Škocjan v delu, ki se nanaša na uvrščanje programov in projektov v načrt razvojnih programov za obdobje od leta 2017 do leta 2020, ki je sestavni del proračuna za leto 2017.

Računsko sodišče je ugotavljalo, ali je Občina Škocjan vzpostavila pogoje za učinkovito uvrščanje programov in projektov v načrt razvojnih programov, ali je bila učinkovita pri izvedbi postopka uvrščanja programov in projektov v načrt razvojnih programov ter ali je bila učinkovita pri uresničevanju načrta razvojnih programov.

Glede učinkovitosti poslovanja Občine Škocjan v delu, ki se nanaša na uvrščanje programov in projektov v načrt razvojnih programov za obdobje od leta 2017 do leta 2020, ki je sestavni del proračuna za leto 2017, računsko sodišče meni, da je občina ravnala *delno učinkovito*.

Občina Škocjan je le delno *vzpostavila pogoje* *za uvrščanje programov in projektov v načrt razvojnih programov,* saj je sprejela le kratkoročnoVizijo razvoja Občine Škocjan, in 3 strateške dokumente, ki so bili pripravljeni samo za nekatera področja delovanja Občine Škocjan in ji zato niso omogočali celovitega pregleda nad obstoječim stanjem občine. Občina Škocjan ima formalno določen postopek uvrščanja programov in projektov v načrt razvojnih programov v dokumentu Uvrščanje programov in projektov v načrt razvojnih programov, ki določa aktivnosti in naloge, sodelovanje ter način sodelovanja neposrednih in posrednih proračunskih uporabnikov pri uvrščanju programov in projektov v načrt razvojnih programov, področja delovanja, ki so za občino prioritetna, ter za vsako prioritetno področje merila in kriterije, ki so bili delno pomanjkljivi, v nobenem dokumentu pa ni predvidela izdelave analize obstoječih programov oziroma projektov v načrt razvojnih programov, ni določila nosilcev posameznih nalog in aktivnosti ter ni predvidela sodelovanja drugih zainteresiranih deležnikov v postopku uvrščanja programov in projektov v načrt razvojnih programov. Občina Škocjan tudi ni določila postopka spreminjanja načrta razvojnih programov v času izvrševanja proračuna v primeru manjših sprememb obstoječih programov oziroma projektov.

Občina Škocjan je v *postopku uvrščanja programov in projektov v načrt razvojnih programov* pri njihovem uvrščanju izhajala iz strateških dokumentov Občine Škocjan in države ter Vizije razvoja Občine Škocjan. Pred uvrstitvijo projektov v načrt razvojnih programov 2017–2020, ki je sestavni del sprejetega proračuna za leto 2017, ni pripravila analize obstoječih projektov, ki bi ji omogočila seznanitev s stanjem posameznih projektov in smiselnostjo njihovega nadaljevanja oziroma ukinitve, kar se je odrazilo tudi v tem, da je v načrt razvojnih programov 2017–2020, ki je sestavni del sprejetega proračuna, uvrstila tudi projekte, za katere sredstva v letu 2017 oziroma v prihodnjih letih niso bila načrtovana.

Predloge za uvrščanje projektov v načrt razvojnih programov 2017–2020 so poleg občine predlagali tudi neposredni in posredni proračunski uporabniki ter zainteresirane javnosti. Občina Škocjan je pri uvrščanju projektov v načrt razvojnih programov 2017–2020 upoštevala prioritetna področja ter merila, določena v dokumentu Uvrščanje programov in projektov v načrt razvojnih programov, ni pa opredelila načina izbire med projekti za uvrstitev v načrt razvojnih programov, ki bodo dosegli enako število točk, ter odgovornih oseb za izvedbo posameznih aktivnosti pri uvrščanju programov in projektov v načrt razvojnih programov.

Občina Škocjan za 7 projektov ni izdelala investicijske dokumentacije, pri 2 projektih pa vrednost projekta oziroma čas trajanja izvedbe projekta v načrtu razvojnih programov 2017–2020 nista bila skladna s podatki iz dokumenta identifikacije investicijskega projekta.

Občina Škocjan je za načrt razvojnih programov 2017–2020 pripravila izpis primerjave načrta razvojnih programov s posebnim delom proračuna, vendar izpisa ni pripravila kot del gradiva predloga proračuna in rebalansov proračuna za obravnavo na občinskem svetu in kot del objave proračunskih dokumentov za leto 2017, kar bi omogočalo jasno razvidno povezavo med načrtovanimi sredstvi na posamezni proračunski postavki v posebnem delu proračuna in posameznim projektom, ki ga je občina uvrstila v načrt razvojnih programov 2017–2020.

Občina Škocjan v okviru *uresničevanja načrta razvojnih programov* pred spremembo načrta razvojnih programov 2017–2020 ni izdelala poročil o izvajanju investicijskega projekta v letu 2017. Občinski svet in javnosti (občani) so se lahko s potekom posameznih projektov, uvrščenih v načrt razvojnih programov 2017–2020, seznanili iz obrazložitev proračunskih dokumentov za leto 2017, ki pa so bile pomanjkljive, poročil o delu župana in občinske uprave ter prek medijev. Občina Škocjan je na organiziranih srečanjih pridobivala tudi informacije o zadovoljstvu občanov glede izbire projektov, uvrščenih v načrt razvojnih programov 2017–2020, ni pa spremljala zadovoljstva občanov glede načina informiranja o izvajanju projektov ter o njihovem stanju.

Računsko sodišče je Občini Škocjan podalo *priporočila* za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih neučinkovitosti oziroma ukrepe, ki bodo zmanjšali možnost nastajanja istovrstnih neučinkovitosti v prihodnje.

Ljubljana, 23. novembra 2020